**V Carigradu na ulicah več sto tisoč ljudi. Marta Kos Ankaro poziva, naj spoštuje svobodo izražanja.**

Stranka ga je vseeno imenovala za predsedniškega kandidata

29. marec 2025 ob 13.22 • Zadnji poseg: 29. marec 2025 ob 16.44 • Carigrad - MMC RTV SLO, STA, Reuters

**A. P. J., B. V.**

**V Carigradu kljub prepovedi zborovanj poteka shod proti priporu priljubljenega župana Ekrema Imamogluja. Zbralo naj bi se več sto tisoč ljudi. Evropska komisarka Marta Kos turške oblasti poziva k spoštovanju svobode izražanja in neodvisnega novinarstva.**

Ljudi v Carigradu je na sobotni shod pozvala glavna opozicijska stranka, Republikanska ljudska stranka (CHP), ki je shod poimenovala *"Svoboda za Imamogluja".* Za prevoz protestnikov so najeli tudi trajekte.

Množica se je zbrala v carigrajskem predelu Maltepe na azijski strani mesta, kjer udeleženci mahajo s turškimi zastavami in nosijo plakate v podporo Imamogluju. Na nekaterih piše: *"Če sodstvo molči, bo spregovorilo ljudstvo."*

Neki protestnik je dejal: *"Vse v državi gre na slabše, od gospodarstva, sodstva do vladavine prava. Zato smo tukaj. Zahtevamo svoje pravice."* Protestniki med drugim vzklikajo *"Taksim je povsod, upor je povsod"*, s čimer imajo v mislih carigrajski trg Taksim, kjer so leta 2013 potekali obsežni protesti. Med protestniki so tudi žena, mama in dva sinova Imamogluja.

Po poročanju nemške tiskovne agencije DPA so na protestu predvajali tudi Imamoglujev govor in prebrali sporočilo, v katerem je dejal: *"Sploh se ne bojim, kajti naš narod je združen. Ne bomo se uklonili tiraniji. Iz svoje neskončne celice vpijem: narod je velik."*

Özel napovedal proteste vsak teden

Po besedah **Özgürja Özela**, vodje CHP-ja, stranke, ki ji pripada tudi Imamoglu, se je na protestu zbralo 2,2 milijona protestnikov. Francoska tiskovna agencija AFP poroča, da podatka niso mogli neodvisno preveriti.

Özel je dejal, da se bodo protesti nadaljevali do razpisa predčasnih predsedniških volitev oziroma do izpustitve Imamogluja iz zapora. V intervjuju za francoski Le Monde je dodal, da bodo v prihodnje organizirali shode vsako soboto v enem od turških mest in ob sredah zvečer v Carigradu. Özel meni tudi, da se bo število aretacij zmanjšalo.

Protesti v Carigradu in v nekaterih drugih turških mestih potekajo od 19. marca, ko so Imamogluja aretirali zaradi obtožb o članstvu v kriminalni združbi, podpore teroristični skupini in korupcije. V petek so se protestniki zbrali tudi v Izmirju in Ankari.

Po podatkih turškega notranjega ministrstva je bilo od začetka protestov do četrtka pridržanih že več kot 2000 ljudi, med njimi več novinarjev, za 260 so odredili pripor. Samo v Carigradu so do petka pridržali že več kot 500 študentov.

Pripor tudi za švedskega novinarja

V petek so odredili pripor tudi za švedskega novinarja **Joakima Medina**, ki so ga pridržali ob prihodu v državo v četrtek. Po poročanju turških medijev je obtožen, da je užalil turškega predsednika **Recepa Tayyipa Erdogana** in da je član oborožene teroristične organizacije. Odgovorni urednik časopisa Dagens ETC, za katerega dela Medin, **Andreas Gustavsson**, je na omrežju X zapisal, da so obtožbe popolnoma lažne.

Turške oblasti so v zadnjih dneh aretirale tudi več turških novinarjev in izgnale dopisnika za britanski BBC.

Proteste, ki jih je predsednik države Erdogan označil za*"nasilno gibanje",* ki ga spodbuja opozicija, so v več mestih prepovedali.

Stranka ga je imenovala za predsedniškega kandidata

53-letni Imamoglu velja za Erdoganovega glavnega političnega tekmeca. Kljub odreditvi pripora ga je CHP uradno imenoval za svojega kandidata na predsedniških volitvah, ki bodo predvidoma leta 2028.

Turške oblasti zanikajo kakršen koli vpliv na sodstvo in poudarjajo, da je sodna veja oblasti neodvisna.

Kos Ankaro pozvala, naj spoštuje svobodo izražanja

Evropska komisarka za širitev **Marta Kos** je na družbenem omrežju X medtem pozvala turške oblasti, naj zaščitijo neodvisno novinarstvo in spoštujejo svobodo izražanja.

Nedavna pridržanja, izgoni, kazni in prepovedi oddajanja so v nasprotju s turškimi zavezami in demokratično tradicijo, je zapisala in dodala, da je svobodni tisk ključen za demokracijo in pravno državo.

Turčija se je kot članica Sveta Evrope in kandidatka za članstvo v Evropski uniji zavezala tudi k temeljni pravici do zbiranja, je opozorila Kos.